Title: Kegyelem nékünk és békesség Istentől, a mi Atyánktól, és az Úr Jézus Krisztustól
Author: Bencze András
Last saved by: Imre
Company: BSAFTPZ

Az Atya, Fiú, Szentlélek nevében! Ámen. 	Gárdony, Szfvár, Sárosd, 2015. május 24. 
		Ap Csel 2:1-13.

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 

Kedves Testvéreim!

Előszeretettel nevezik ezt a történetet az „Első Pünkösd”-nek. S az elnevezés azt rejti magában, hogy volna – vagy kellene lennie – második vagy akár többedik pünkösdnek is. Hogy szükséges volna a Szentlelket még egyszer, még sokszor kiárasztania az Úrnak. 
Ám nincs több Pünkösd. Ez az egy Pünkösd van, amikor az Úr kiárasztotta népére a Szentlelket. 
A Szentlélek már előbb is megjelent a világban. Azt olvassuk a teremtés történetében, hogy Isten Lelke lebegett a vizek felett. A teremtés a Szentlélek által indult el. Sőt, amikor az Úr megteremtette az embert, akkor az élet leheletét lehelte az orrába. Tehát a Szentlélek adott életet az embernek. 
Az Úr Jézus születésénél is olvasunk a Szentlélekről. Józsefet bátorítja az angyal: Ne félj magadhoz venni Máriát, mert ami benne fogant, az a Szentlélektől van. A megváltás műve is a Szentlélek által indult el. Az új teremtés is a Szentlélek erejével kezdődött. 
S most is itt a Szentlélek. Kiárad – nemcsak egyesekre: prófétákra, királyokra és bírákra – hanem kiárad kicsinyekre és nagyokra, ifjakra és vénekre. És megszületik az Egyház. Ezért nincs csak egyetlen Pünkösd, mert csak egyetlen egyház születik meg. A Krisztusban hívők serege, Isten családja, Krisztus teste. S a Szentlélek élteti ma is az Anyaszentegyházat – bár szétszakadva él az egyház, de ugyanaz a Lélek tartja életben. 
Nem váruk tehát új Pünkösdöt, hanem ezt a régit ünnepeljük, s annak örvendezünk, hogy Isten megtartotta ígéretét, elküldte Szentlelkét kicsinyekre és nagyokra, ifjakra és leányokra. Ma is a Szentlélek hív hitre sokakat, ma is a Szentlélek vezeti egységre az egyházat, ma is a Szentlélek tanít úgy beszélni, hogy a mi nyelvünkön szóljon az evangélium, hogy megszólítson bennünket, hogy kénytelenek legyünk rá mondani valamit – akár csodálkozva: Mi akar ez lenni? Akár elutasítóan: Édes bortól részegedtek meg!
A másik félreértés Pünkösddel kapcsolatban az, hogy a tanítványokat gyáváknak titulálják. Azt gondolják, hogy ezek a tanítványok igazán elindulhattak volna már hirdetni Jézus feltámadását. Csakhogy ez késői félreértés. A tanítványok együtt voltak ugyanazon a helyen – mondja Lukács. Ott, ahol Jézus megparancsolta nekik: maradjatok a városban, míg fel nem ruháztattok mennyei erővel. A tanítványok tehát engedelmesen maradtak a városban. Éppen akkor engedelmeskedtek, amikor együtt voltak ugyanazon a helyen. Nagyon is készülődtek már a bizonyságtételre. Megválasztották az áruló Júdás helyett a 12. apostolt. Imádkoztak és minden nap együtt voltak. Tudatosan tervezték a jövőt, hogy amikor indulhatnak, elmenjenek a föld végső határáig. Hogy tanítvánnyá tehessenek minden népet. 
A tanítványok engedelmesek voltak. S éppen engedelmességük közben áradt ki a Szentlélek, és a Szentlélek erejével az Úr mindeneket magához vonzott – ahogy megígérte tanítványainak. És összesereglett tizennégy nemzetségből a sokaság – s a tanítványoknak egy lépést sem kellett tenniök, máris beteljesedett, amit Jézus parancsolt. Tanítvánnyá tehettek minden népet. Amit parancsolt nekik az Úr, s amire annyira készültek, azt Jézus cselekedte meg Lelke által. Nem hatalommal és nem erőszakkal, hanem az én Lelkemmel – mondja a Seregek Ura. Nem emberi elképzelések szerint, hanem a Krisztus szavának engedelmeskedő, az igére figyelő és hűségesen együtt maradó gyülekezet tudja véghezvinni küldetését. Sőt maga Jézus teljesíti azt be. 
Nincs több Pünkösd, csak az az egy. A Szentlélek kiáradt. Hiszed-e, hogy te is kaptad a Lelket? Ahogy a teremtés részesei vagyunk ma is, ahogy a megváltás részesei vagyunk ma is, ugyanúgy a Pünkösd részesei vagyunk ma is. A Szentlélek nekünk is adatott. Nem kell várnunk kettős tüzes nyelvekre, szélzúgásra – hanem együtt lennünk a gyülekezet közösségében, az ige közösségében, az imádság közösségében – s Jézus ma is elvégzi bennünk és általunk azt, amit parancsolt nekünk. Nem kell csodákra, érzésekre, jelekre várnunk, hanem Krisztusnak engedelmeskednünk – és akkor majd Ő nyitja meg szánkat szólásra, Ő segít, hogy Róla beszéljünk érthetően, tisztán, ünnepnapokon és a hétköznapok egyszerűségében. S valamiképpen feltáruljon sokak előtt az Ország, amelyet elkészített nekünk Jézus Krisztus halála és feltámadása által. Ámen.